b'\n_START_ARTICLE_\nTrefl\xc3\xb8jet g\xc3\xa5rd (Angel)\n_START_PARAGRAPH_\nDen trefl\xc3\xb8jede g\xc3\xa5rd (ogs\xc3\xa5 Angelg\xc3\xa5rd, p\xc3\xa5 tysk Dreiseithof) er en g\xc3\xa5rdtype i det \xc3\xb8stlige Angel omkring Kappel i Sydslesvig, der opstod i l\xc3\xb8bet af 1800-tallet med inspiration fra holstensk, men ogs\xc3\xa5 fra rigsdansk herreg\xc3\xa5rdsarkitektur. Grundet godsejernes og storb\xc3\xb8ndernes stigende velstand is\xc3\xa6r efter landboreformerne udviklede sig denne mere repr\xc3\xa6sentativ bygningsform i den \xc3\xb8stlige del af Angel og fortr\xc3\xa6ngte her den \xc3\xa6ldre slesvigske g\xc3\xa5rd._NEWLINE_G\xc3\xa5rdbygningen er konstruert som trefl\xc3\xb8jet, grundmuret anl\xc3\xa6g med en klar deling mellem beboelseshus og \xc3\xb8konomibygninger. Hovedbygningen ligger efter forebillede fra herreg\xc3\xa5rdene centralt for enden af g\xc3\xa5rdspladsen p\xc3\xa5 en relativ h\xc3\xb8j sokkel med muret trappe og en bred kvist midtp\xc3\xa5, den blev flankeret af stalden til den ene og laden til den anden side. Den nye byggeskik i det \xc3\xb8stlige Angel opstod parallelt med skiftet i boligkultur, kl\xc3\xa6dedragt og ikke mindst sproget (fra dansk / angeldansk til tysk / nedertysk i l\xc3\xb8bet af 1900-tallet) og markerede en ny urban pr\xc3\xa6get kultur blandt de mere velhavende angelb\xc3\xb8nder. Senere bredte de trefl\xc3\xb8jede g\xc3\xa5rde sig ogs\xc3\xa5 til Als og Sundeved.'